周祖謨

周祖謨，字燕孫，係中國嘅語言學者。

佢唔用近代嘅語言學理論，而係立足中國嘅音韻學、訓詁學傳統，喺呢個範圍內搞嘅研究質量好高。

生平 
周祖謨原籍浙江杭州，但喺北京出世大。

1932年入學北京大學，1936年畢業。畢業論文係《篆隸萬象名義中之原本玉篇音系》，同同時期河野六郎嘅畢業論文一樣攞同樣嘅題材。畢業後佢就職喺南京嘅中央研究院歷史語言研究所，1937年返北平見屋企人，咁啱抗日戰爭爆發，因爲噉滯留喺北平，於是去輔仁大學教書。

戰後嘅1947年就任爲北京大學中文系嘅副教授。中華人民共和國成立後亦繼續喺北京大學教書。

主要著作 
《漢魏晉南北朝韻部演變研究》根據押韻資料研究漢代到南北朝嘅音韻變化，原本預定全四冊，但只出版咗第一分冊。

《廣韻校本》同《廣韻校勘記》係以澤存堂本嘅《廣韻》爲元本，訂正咗錯誤而成嘅著作，而家市面賣嘅《廣韻》通常係基於呢個版本。

《唐五代韻書集存》，呢部著作收集咗從敦煌等地發現嘅30種切韻系韻書，解說咗後影印出版，呢部著作雖然集大成，但印刷質量非常之差。

《方言校䇳》係傳統嘅《方言》研究嘅集大成，佢收集諸多版本，做咗校勘，係部重要著作。呢類著作仲有《爾雅校䇳》、《釋名校䇳》、《洛陽伽藍記校釋》。

周祖謨嘅主要論文當中有15篇出版爲《漢語音韻論文集》，之後有含埋呢啲文章嘅《問學集》。《問學集》收埋有關《切韻》成立嘅基本論文，有名嘅如《切韻的性質和它的音系基礎》。

仲有以下論文集。
《周祖謨語言文史論集》
《周祖謨學術論著自選集》
《周祖謨語言學論文集》
《周祖謨文字音韻訓詁講義》
《周祖謨文選》

參攷文獻 

類:中國語言學家
類:北京人
祖謨